### 8.      Beslutning om finansiering af byggemodning af grund i Munkesøparken med henblik på boliger for ingeniørstuderende

**Åbent**

Sagsnr.: 326-2017-6509        J.nr.: 00.16.02           Dokumentnr.:
326-2017-42944

**Sagstype**

Beslutning

**Resume og sagens baggrund**

For at sikre at det bliver succesfuldt, når der starter
ingeniørstuderende i Kalundborg den 1. september 2017, er det nødvendigt at
sikre at de studerende har et sted at bo.

Ved tilvejebringelse af et større antal studieboliger
indenfor en relativt kort tidsfrist, samtidig med at kvalitet og husleje skal
være attraktiv for de studerende, så er mulighederne meget begrænsede.

Hvis udgifterne til byggemodningen lægges oveni udgifterne
for den private virksomhed, der opfører boligerne, bliver huslejen for de studerende
på et urealistisk højt niveau. Derfor er det nødvendigt at kommunen
tilvejebringer en byggemodnet grund i Munkesøparken. Denne byggemodning koster
1 mio. kr. for kommunen.

**Indstillinger**

Direktøren indstiller, at følgende godkendes med henblik på
opførelse af midlertidige boliger til studerende i Munkesøparken:

1. At der gives en
anlægsbevilling på 1 mio. kr. til byggemodning finansieret af kassebeholdningen.

2. At lejekontrakt på
grunden i Munkesøparken godkendes.

**Behandling**

Direktionen, Økonomiudvalget, Kommunalbestyrelsen.

**Sagsfremstilling**

Når der skal tiltrækkes studerende til Kalundborg med
henblik på at uddanne dem til ingeniører og ved endt uddannelse få dem til at
tage job og bosætte sig i Kalundborg Kommune, så skal der være attraktive studieboliger
til rådighed. Her er der både tale om attraktivitet i forhold til
huslejeniveau, selve boligen og beliggenheden.

Arbejdet med byggemodningen i Munkesøparken kan gå i gang
umiddelbart efter Kommunalbestyrelsens godkendelse af finansieringen.

Det præcise antal studieboliger, der bygges i første etape,
besluttes af den administrative styregruppe for projektet i første halvår af
2017, når der er mere konkret viden om det antal studerende, der kan forventes
i Kalundborg til september 2017. Første etape bliver forventeligt på mellem 10
og 30 boliger.

Det vedlagte kort viser placeringen af de midlertidige
studieboliger og opdelingen i to klynger, der gør den etapevise udbygning
mulig.

Den 31. august 2016 godkendte kommunalbestyrelsen sagen om
midler til etablering af midlertidige studieboliger på [adresse]. Heraf fremgår
det, at disse er midlertidige og vil være fjernet igen 1. september 2017, da
Gurli Krogh planlægger at opføre nye boliger på grunden, som
erstatning for de 30 boliger der tidligere er revet ned.

Placeringen på [adresse] var attraktiv med hensyn til økonomi
og hastighed, hvormed boligerne kunne opsættes.

Den 16. marts 2016 godkendte Økonomiudvalget placeringen i
Munkesøparken mellem [adresse] og parkeringspladsen til de
midlertidige studieboliger. Derfor arbejdes, der nu videre med denne placering
til de nye studieboliger, der er tiltænkt at stå i op til fem år.

Arealet hvor boligerne opføres udgør 4.500 m2. Det private
firma, der skal opføre boligerne, betaler leje til kommunen for grunden. Selve
boligerne ejer og udlejer kommunen således ikke.

Behovet for studieboliger inden 1. september 2017

De midlertidige studieboliger i Munkesøparken er nødvendige
af hensyn til at kunne rekruttere studerende til både diplomingeniøruddannelsen
(UCSJ) og kandidatstuderende (Knowledge Hub Zealand) i Kalundborg, samt for at
kunne integrere, og på det længere sigte, permanent bosætte de studerende i
Kalundborg Kommune.

Bliver der ikke byggemodnet og opført midlertidige
studieboliger i Munkesøparken senest til studiestart 1. september 2017, så vil
det vanskeliggøre indsatsen i Kalundborg med at uddanne og bosætte
ingeniørstuderende. En følge vil være mindsket rekruttering til uddannelsen i
Kalundborg.

Alternativet til at sikre studieboliger i Kalundborg er at
henvise studerende til ledige studieboliger i Slagelse og Holbæk, hvilket
modarbejder grundtanken med satsningen på at uddanne ingeniører i Kalundborg.

Der skal være opmærksomhed på at sonderinger af markedet for
midlertidige boliger har vist, at der ikke er en større vifte af private
firmaer, der vil bygge de midlertidige studieboliger i Kalundborg og samtidig
løbe den økonomiske risiko de indebærer. Kommunen arbejder derfor med den samme
private partner, der står for boligerne på [adresse].

Projektet i Munkesøparken bliver dog, modsat [adresse],
særligt udviklet til studieboliger i Munkesøparken og boligerne vil have en
højere æstetisk kvalitet. Samtidig er det planlagt som en etapevis udbygning og
tilpasset udvikling til området i [adresse].

Omfang af studieboligerne

Diplomingeniøruddannelsen er dimensioneret til 80 studerende
pr. årgang. Samtidig kan Knowledge Hub Zealand facilitere speciale- og
praktikforløb for studerende fra andre universiteter i et endnu ukendt omfang.

Derfor er det helt konkrete antal studieboliger, der er
behov for ukendt. Det første pejlemærke fås den 15. marts 2017, der er deadline
for kvote 2-ansøgninger til diplomingeniøruddannelsen. Derfor afventer det
konkrete antal boliger beslutning i projektets styregruppe efter den 15. marts
2017.

Byggemodningen, der skal foretages på grunden er den samme
uanset antallet af boliger. Herudover er projektet planlagt i etaper, således
at der kan justeres op i antallet af studieboliger i takt med antallet af
studerende. For nuværende indeholder projektet en etapevis udbygning til 30
boliger af 18 m2 i 2 etager. Yderligere etaper med studieboliger kan tilføjes
ved behov. Der planlægges efter at de midlertidige boliger kan stå i Munkesøparken
i 5 år.

Økonomi i forbindelse med byggemodningen

For at få projektet færdigt inden 1. september 2017 skal kommunen
foretage en finansiering af byggemodningen på 1 mio. kr. Der kan senere
foretages en afsøgning af ekstern finansiering. Af hensyn til tidsperspektivet
arbejdes der i første omgang med kommunal finansiering af byggemodningen.

Det er et privat firma, der lejer grunden af kommunen og som
udvikler, opfører og udlejer de midlertidige studieboliger.

Huslejen (eksklusiv forbrug) er som udgangspunkt fra den
private partners side på 3750 kr./md. Denne pris er også eksklusiv udgifter til
byggemodning. Der arbejdes på at bringe netto-prisen for den enkelte studerende
længere ned.

Budget for byggemodningen i Munkesøparken

|  |  |  |  |
| --- | --- | --- | --- |
| 1. | Etablering af punktfundamenter | Kr. | 22.000 |
| 2. | Etablering af installationskasse | Kr. | 165.000 |
| 3. | Etablering af installationer | Kr. | 220.000 |
| 4. | Etablering af udenomsareal | Kr. | 200.000 |
| 5. | Håndtering af forurenet jord | Kr. | 193.000 |
| 6. | Uforudsete udgifter | Kr. | 200.000 |
|  | Total | Kr. | 1.000.000 |

Etableringen af installationskasser over jorden, giver
mulighed for, at projektet kan biddrage til nærmiljøet og på den måde at kunne
danne nogle veldefinerede rammer for det dynamiske studiemiljø.
Installationskasserne udføres i træ og etableres på en omgang.
Muligheden for at etablere installationerne på den "normale" måde ved
nedgravning er undersøgt. Dette er en meget omkostningstung løsning, grundet
den besværlige håndtering ved forurenede grunde og eventuelle krav og
fordyrende processer som følge af de løbende prøveudtag.

Byggemodningen har det samme omfang og arbejde uanset antal
boliger, der bygges i første etape. Punktfundamenterne består af fliser, der
udlægges i takt med antallet af boliger.

Lejekontrakt

Lejekontrakten er godkendt skriftligt af lejer, der skal
opføre studieboliger på grunden, men der afventes modtagelse af en underskrevet
lejekontrakt.

**Økonomiske konsekvenser**

Byggemodningen i Munkesøparken på 1,0 mio. kr. finansieres
af kassebeholdningen. Der kan efterfølgende foretages en afsøgning af ekstern finansiering.

Økonomichefen har ingen bemærkninger.

**Direktionens møde den 13. marts
2017:**

Anbefales.

**Økonomiudvalgets møde den 22.
marts 2017:**

Anbefales.

**Bilag**

|  |  |
| --- | --- |
| Kort over studieboliger i Munkesøparken | 326-2017-86721 |
| Lejekontrakt Munkesøen 17.03.15 | 326-2017-99478 |